Zagreb, 9. studenog 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), u **predmetu dužnosnika Nedeljka Horvata, zamjenika općinskog načelnika Općine Maruševec do 07. lipnja 2017. g.,** pokrenutom odlukom Povjerenstva broj: 711-I-512-P-131/18-02-16 od 11. travnja 2018. g., na 27. sjednici, održanoj 9. studenog 2018.g., donosi sljedeću

**ODLUKU**

1. **Propustom dužnosnika Nedeljka Horvata, zamjenika općinskog načelnika Općine Maruševec do 07. lipnja 2017. g., da u roku od 30 dana od dana prestanka obnašanja navedene dužnosti Povjerenstvu podnese ispravno i potpuno ispunjeni obrazac izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je protekao 9. prosinca 2017.g., dužnosnik Nedeljko Horvat počinio je povredu članka 10. u vezi s člankom 8. i člankom 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Nedeljku Horvatu neće se izreći sankcija s obzirom da je od prestanaka obnašanja dužnosti zamjenika općinskog načelnika Općine Maruševec proteklo više od 12 mjeseci.**

Obrazloženje

Povjerenstvo je na 5. sjednici održanoj 11. travnja 2018. g. pokrenulo postupak za odlučivanje o sukobu interesa protiv dužnosnika Nedeljka Horvata, zamjenika općinskog načelnika Općine Maruševec do 7. lipnja 2017.g., zbog moguće povrede članka 8. i članka 9. ZSSI-a, koja proizlazi iz propusta da po pisanom pozivu Povjerenstva u danom roku podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnost zamjenika općinskog načelnika Općine Maruševec.

Odlukom o pokretanju postupka dužnosnik Nedeljko Horvat pozvan je da u roku od 15 dana od primitka odluke dostavi Povjerenstvu očitovanje na razloge pokretanja postupka i na ostale navode iz obrazloženja odluke, te da Povjerenstvu podnese potpuno i ispravno ispunjen obrazac izvješća o imovinskom stanju dužnosnika.

Dužnosnik Nedeljko Horvat navedenu odluku Povjerenstva uredno je zaprimio 2. svibnja 2018.g., te na istu nije podnio pisano očitovanje niti je podnio izvješće o imovinskom stanju dužnosnika.

Uvidom u Registar dužnosnika Povjerenstvo je utvrdilo kako je dužnosnik Nedeljko Horvat 7. lipnja 2017.g. prestao obnašati dužnost zamjenika općinskog načelnika Općine Maruševec.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Nedeljko Horvat povodom obnašanja dužnosti zamjenika općinskog načelnika Općine Maruševec obvezan postupati sukladno odredbama ZSSI-a.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini.

Izvješće se sukladno članku 8. stavku 9. ZSSI-a podnosi na obrascu čiji sadržaj propisuje Povjerenstvo.

Člankom 9. stavkom 1. ZSSI-a propisano je da su u izvješću o imovinskom stanju dužnosnici u obvezi unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 8. i članka 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i članka 9. ZSSI-a

Sukladno članku 23. stavku 1. ZSSI-a, Povjerenstvo je u provedenoj prethodnoj (administrativnoj) provjeri utvrdilo kako dužnosnik Nedeljko Horvat nije u roku od 30 dana po prestanku obnašanja dužnost zamjenika općinskog načelnika Općine Maruševec podnio pravilno i potpuno ispunjeni obrazac izvješća o imovinskom stanju dužnosnika.

Sukladno članku 10. stavku 1. ZSSI-a, Povjerenstvo je zaključkom broj: 711-I-1749-IK-2968/17-01-10 od 30. listopada 2017.g. pozvalo dužnosnika Nedeljka Horvata da ispuni i podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnost zamjenika općinskog načelnika Općine Maruševec u skladu s uputom iz obrazloženja toga zaključka u roku od 15 dana od dana primitka zaključka.

Uvidom u povratnicu utvrđeno je kako je dužnosnik Nedeljko Horvat zaprimio zaključak Povjerenstva 23. studenog 2017.g.

S obzirom da dužnosnik Nedeljko Horvat u danom roku od 15 dana od dana primitka gore navedenog zaključka nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a donijelo odluku o pokretanju postupka zbog moguće povrede odredbi članka 8. i članaka 9. ZSSI-a.

Povjerenstvo je u provedenom postupku nedvojbeno utvrdilo kako dužnosnik Nedeljko Horvat nije ispunio obvezu podnošenja potpuno i ispravnog ispunjenog obrasca izvješća o imovinskom stanju dužnosnika u roku od 30 dana od dana prestanka obnašanja dužnost zamjenika općinskog načelnika Općine Maruševec, a koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je protekao 09. prosinca 2017. g., čime je počinio povredu članka 10. ZSSI-a u vezi s člankom 8. i člankom 9. ZSSI-a.

Člankom 42. stavkom 1. ZSSI-a propisano je da se za povredu odredbi ZSSI-a Povjerenstvo osobama iz članka 3. ZSSI-a može izreći sljedeće sankcije: 1. opomena, 2. obustava isplate dijela neto mjesečne plaće, 3. javno objavljivanje odluke Povjerenstva. Člankom 42. stavkom 3. ZSSI-a propisano je da će za povredu odredbi članaka 10. ZSSI-a Povjerenstvo izreći sankciju iz članka 42. stavka 1. točke 2. i 3. ZSSI-a.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kuna vodeći računa o težini i posljedicama povrede ZSSI-a.

Povjerenstvo dužnosniku Nedeljku Horvatu neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenika općinskog načelnika Općine Maruševec.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Nedeljko Horvat, osobna dostava
2. Objava na internetskoj stranici Povjerenstva
3. Pismohrana